作者:無名氏
標題:奉禮歌
內容:皇天眷命集珍符。上聖膺期起天衢。環紫極鴻樞。此時朝野歡娛。樂於於。似住華胥。和氣至，嘉生遂，豆實正芬敷。禮與誠俱。風飄灑，靈來下，喜怡愉。鬥隨車轉，月上壇觴。奉禋初。至誠孚。如山嶽、福委祥儲。車旋軌、雲間雙闕峙，百尺朱繩到地，兩行雉扇排虛。仙鶴銜書。珍袍上笏相趨。共歡呼。號令崇朝，遍滿寰區。陽動春噓。躬盛事，受多祉，千萬祀，天長久皇圖。